
				Prólogo

				No ano 1991 Susan Faludi gañou o prestixioso premio Pulitzer cunha incisiva análise da situación do feminismo na sociedade estadounidense (extensíbel certamente a outras sociedades occidentais) titulada Reacción: a guerra non declarada contra as mulleres estadounidenses. Faludi advertíanos entón de que os avances acadados polos movementos feministas desde os anos sesenta estaban a quedar sepultados baixo a implacábel gadoupa do neoliberalismo ultracapitalista que anunciou a fin da Historia a finais dos oitenta. Os exemplos evidentes do retroceso e deterioro da situación social das mulleres noutros países onde antes gozaran de dereitos que ninguén imaxinaba que fosen perder, como Irán ou Afganistán, fixéronnos tremer. Fronte aos discursos oficiais da igualdade e da conciliación e fronte ás promesas dun mundo máis xusto para mulleres e homes coas que medran as novas xeracións de mozas e mozos (que interiorizan como a norma xa acadada), as lentes violetas detectan, sen necesidade de profundos estudos, non só a persistencia da desigualdade entre as mulleres e homes por mor do seu xénero social, senón a ampliación en extensión e profundidade desa fenda no contexto globalizado actual. Os asasinatos machistas na nosa propia contorna democrática son a proba máis dolorosa e evidente da violencia constante contra as mulleres na orde simbólica e no corpo real. 

				O descoñecemento demasiado xeneralizado das contribucións fundamentais do pensamento feminista á conformación das sociedades contemporáneas impulsou a Olga Castro e María Reimóndez a propor este volume, que debuxa unha cartografía dos feminismos para revisar as achegas e logros dos diversos movementos feministas na mellora das sociedades en todo o mundo. A modo de peculiar guía de viaxes, coñeceremos da man de Castro e Reimóndez o traballo dos colectivos de mulleres, pensadoras e artistas, desde Galiza a Xapón, pasando polas repúblicas da antiga Unión Soviética, China, India ou África subsahariana, por mencionar algunhas das áreas incluídas. Este mapa dos feminismos na xeografía e a historia pon de manifesto a gran diversidade de estratexias contra a discriminación por xénero desenvolvidas en contextos culturais, políticos e sociais concretos. 

				O paradigma de dominación/submisión que caracteriza ao patriarcado adopta formas específicas diferentes nas distintas culturas que requiren de respostas tamén específicas; a diversidade dos contextos patriarcais produce con frecuencia intensos debates e mesmo contradicións entre os diversos feminismos, como é o caso representativo do feminismo islámico fronte ao feminismo laico occidental, por exemplo. As reflexións de Castro e Reimóndez convídannos a examinar o noso etnocentrismo para decatármonos das contribucións coas que as activistas e pensadoras doutras culturas melloran o noso mundo, á vez que tamén poñen en valor as teorías e prácticas feministas xeralmente excluídas dos manuais do feminismo, as cales tenden a limitarse ao occidental (europeo e norteamericano case sen excepción). Mención especial merece a sección dedicada aos feminismos en Galiza, necesariamente breve por mor da natureza enciclopédica deste libro, que intenta achegarse a un amplo público non especialista. Contra a noción moi estendida da ‘novidade’ que supón a tardía emerxencia dos movementos feministas organizados no noso país (posteriores ao franquismo), Castro e Reimóndez rastrexan a influencia do pensamento feminista nos arquivos históricos e literarios desde a época medieval ao traballo académico e asociativo actual, pasando polos momentos cruciais de creación e consolidación dos discursos nacionalistas galegos e as disputas arredor do imaxinario simbólico da nación en feminino.

				Este amplo percorrido por todo o planeta revela tamén a persistente recorrencia dunha serie de conflitos característicos en todas as sociedades patriarcais, que as autoras abordan especificamente na segunda parte deste libro. Sen deixarse levar polo pesimismo ao que ben podería conducirnos a situación analizada por Faludi (desgraciadamente confirmada polos cambios sociais da globalización neoliberal e os fundamentalismos relixiosos no mundo), Castro e Reimóndez subliñan tanto os logros que a historia dos feminismos acadou en cada contexto e na política internacional, como tamén as propostas actuais de cambio para continuar tendo influencia na construción do mundo. Nesta sección faise patente que a mal chamada ‘problemática da muller’ é verdadeiramente a problemática de toda a humanidade: a destrución do medio, a exclusión social das persoas discapacitadas, os efectos devastadores da violencia en todas as súas formas, o modelo represivo dos fundamentalismos, a discriminación das persoas non heterosexuais, ou a exclusión no acceso ás novas tecnoloxías non afectan ‘tan só’ a unha metade da poboación mundial. A interrelación entre as ideoloxías patriarcais e capitalistas, baseadas nesa mencionada dinámica da dominación e explotación, explica en gran medida a reiteración destes patróns de exclusión en grupos sociais e espazos tan diversos como a propia terra e o ciberespazo. O fundamento patriarcal desta dinámica explica tamén a imprescindíbel actuación e teorización desde os feminismos en todas as disciplinas. Así, Castro e Reimóndez ocúpanse do estudo das contribucións dos feminismos nos diversos eidos do coñecemento na terceira parte da súa guía para navegantes. 

				A transversalidade das epistemoloxías feministas débese, evidentemente, á transversalidade mesma do sexismo, que non se limita a un só ámbito de actuación, senón que inflúe en todas e cada unha das nosas accións individuais e sociais. O feminismo como marco de análise (con todas as múltiples teorías e as súas propostas críticas e metodolóxicas concretas) é unha perspectiva, unha lente de cor violeta desde a que mirar e estudar, o microscopio que nos permite observar aquilo que está presente, mais que a nosa miopía inducida non nos permite discernir. As achegas desde os feminismos ás ciencias, á medicina, á economía, á educación, ás artes ou á historia, por exemplo, revelaron a lectura claramente patriarcal dos datos e das ‘evidencias’ científicas, falazmente consideradas ‘obxectivas’, que determinan as narrativas acerca do progreso da historia e do coñecemento. Desde as interpretacións sobre o comportamento dos animais calcadas dos patróns de xénero sexistas, ao deseño de fármacos tendo en conta soamente os corpos masculinos, a introdución das variantes de sexo e xénero nas disciplinas científicas ten exposta a limitación androcéntrica dos supostos universais. Máis coñecido é xa o caso da invisibilización das achegas das mulleres nos ámbitos artísticos, nos que o canon patriarcal é tan evidente, que abonda con mirar o número de mulleres nas academias da lingua, das artes ou da historia para decatarse do sexismo nos valores empregados para a avaliación da produción cultural dos uns e das outras.

				Lonxe do carácter dogmático que pexorativamente se atribúe aos ensaios feministas, as autoras transmítennos o seu entusiasmo e a firmeza das súas conviccións, convidándonos nesta cartografía dos feminismos a unha lectura moi amena que nos ilustra en positivo sobre as contribucións do pensamento feminista na mellora das condicións da vida de todas as persoas. E buscan a complicidade de todas e todos nós nesta tarefa de construírmos outro mundo que si é posíbel. 

				A modo de introdución: Feminista?

				Se lle preguntásemos a calquera moza que vai hoxe á universidade en Galiza, ou a unha muller que traballa como condutora de autobús, ou á que preside unha empresa, ou á que vai votar, ou a un home que colle o permiso de paternidade se se consideran feministas, probabelmente a maioría diría que non. Porén, todas estas posibilidades e accións que hoxe forman parte da nosa normalidade non existirían sen o traballo complexo e custoso dos feminismos. Os feminismos, e veremos deseguido por que falamos en plural, son o movemento social que sen dúbida máis cambiou as estruturas sociais para a mellora da vida das persoas e tamén o que produciu unha teoría e práctica máis plural e transformadora. Son un movemento que afecta a todos os sectores da sociedade desde a súa base e que modifica a nosa maneira de entender o mundo desde a economía á mecánica, pasando pola relixión. Como declarou Gertrude Mongella, secretaria xeral da IV Conferencia Mundial das Mulleres de Beijing en 1995: «a revolución comezou e non hai volta atrás».

				Daquela, por que cando mencionamos a palabra feminista atopamos tal rexeitamento? As persoas que declaran crer na igualdade pero que «non son feministas», acaso están en contra do dereito ao voto das mulleres, da igualdade salarial, do reparto das tarefas domésticas, do igual acceso a postos de responsabilidade, da ética dos coidados, da ecoloxía ou da desagregación por sexos dos datos económicos? Ou a que se refiren realmente con tan taxativa negación? Sen dúbida, o descoñecemento e o fondo calado da propaganda patriarcal fixo en moitos casos o seu traballo de forma excelente, ao representar as feministas como unhas excéntricas, ao amosar os feminismos como unha simple cuestión de opinión ou ao advertir de que o «feminismo é igual ao machismo pero ao revés», pretendendo que as mulleres queden por riba. Este tipo de ideas falsas están amplamente difundidas e non son en absoluto casuais. Unha maneira de fomentalas é promovendo a ignorancia sobre as importantes contribucións dos feminismos ás sociedades e tamén ridiculizando as ideas feministas como algo absurdo ou secundario. Dado que os feminismos teñen como obxectivo desvelar a desigualdade entre homes e mulleres e insistir na necesidade de cambiar as estruturas que a perpetúan, estas reaccións amosan a resistencia e o rexeitamento ao cambio.

				Común a todas as sociedades, como veremos máis adiante, é o afán de desprestixio dos coñecementos das mulleres, algo que está presente na queima das bruxas ou na representación das sufraxistas coma unhas tolas. Na actualidade a tendencia prosegue, e mostra disto é que se ben nas escolas se estuda o marxismo, o existencialismo ou outras correntes filosóficas e artísticas, os feminismos quedan fóra do currículo. Deste xeito, impídese que a poboación comprenda a súa relevancia e entenda a necesidade de continuar co traballo para seguir provocando melloras nas vidas das persoas. Isto tamén invisibiliza os esforzos feitos no pasado e contribúe a que algunhas reivindicacións que se levan facendo no movemento desde hai séculos aínda non se conseguisen en ningún país. Por iso resulta tan importante presentar unha boa panorámica da diversidade e as contribucións dos distintos feminismos ao coñecemento e ás sociedades, integrando este coñecemento de forma visíbel e recoñecendo a súa orixe nos diferentes campos de estudo e eidos sociais. E este é xustamente o propósito principal deste libro.

				Alén disto, o feito de que neste libro titulemos e falemos de feminismos en plural responde á rica biodiversidade real dos feminismos no mundo, e non á tan manida dicotomía occidental do feminismo da diferenza fronte ao feminismo da igualdade. Son moitas as persoas que aínda pensan que os dereitos das mulleres, os dereitos humanos, ou as ideas de xustiza social son un produto da sociedade occidental e que como tal foron exportadas a outras zonas do mundo. Neste libro queda demostrado de xeito evidente que este tipo de afirmacións, fomentadas desde occidente e tamén desde certos sectores (en concreto os patriarcais) das sociedades non occidentais, non son certas, e ademais agochan os inxentes esforzos, na teoría e na práctica, dos movementos feministas en todo o mundo. Os feminismos están vivos en todas as sociedades humanas rexidas polo patriarcado e estas, para desgraza mundial, semellan ser a totalidade, aínda que en diferentes maneiras de expresión. O que acontece é que non somos capaces de ver o traballo das feministas en diferentes lugares do mundo, en moitos casos por problemas de acceso lingüístico aos seus textos, pola limitación que facemos de espazo ás súas preocupacións en foros e debates en occidente e sobre todo, resumindo, pola perpetua mirada colonial que desde occidente mantemos, como menciona a teórica Chandra Talpade Mohanty no seu magnífico ensaio Baixo a mirada occidental. A pluralidade e a diversidade dos feminismos mantense unida, porén, polo recoñecemento da desigualdade entre homes e mulleres e pola busca de solucións e saídas a esta constatación. Son diversas as maneiras de entender ese marco xeral e aínda máis diversas as solucións concretas, pero todas están unidas por un entendemento de que sen superar ese marco que nos constrúe como homes e mulleres en desigualdade non hai alternativa de sociedade xusta. As mulleres somos, por moito que non o pareza no discurso político e social, o 50 por cento da humanidade. Como tal, non se pode falar de xustiza, como facían na Ilustración, sen ter en consideración a metade da humanidade. Por iso, para os feminismos non é suficiente que só algunhas mulleres teñan dereitos, senón que desde os seus inicios como corrente de pensamento os feminismos traballan no local e no mundial, buscando evidenciar tamén a influencia dos marcos máis amplos (o capitalismo, o comunismo, a axuda ao desenvolvemento, o discurso da ciencia, etc.) sobre as condicións de vida concretas das mulleres.

				Este recoñecemento da diversidade e pluralidade dos feminismos, dos diferentes e ás veces conflitivos intereses de distintas correntes, son o mérito principalmente das feministas de minorías, dos países en vías de desenvolvemento ou dos feminismos lesbianos, que foron capaces de rachar aqueles discursos dos feminismos occidentais brancos dos anos 70 que falaban da muller como suxeito unitario e esencialista, ignorando que hai demasiadas diferenzas de clase, raza, etnia, lingua, orientación sexual, nacionalidade, etc., entre as propias mulleres que impiden falar dun todo de modo unívoco. As voces teñen que ser múltiples e todas elas escoitadas, debatidas e compartidas en pé de igualdade. Neste sentido, este libro pretende precisamente darlles voz aos feminismos dun xeito plural e desde diferentes lugares do mundo. Por razóns de contexto comezamos a nosa descrición das voces e dedicámoslle máis espazo a occidente, por ser o marco de referencia para Galiza, pero este lugar non pretende conferir máis importancia a esta zona xeográfica ca ao resto das que presentamos.

				Este libro pretende ofrecer esa visión plural tanto das zonas xeográficas coma tamén das disciplinas dunha maneira hipersintética por razóns de espazo. Para cada un dos temas que aquí se tratan hai escritos centos de libros e tratados. O noso obxectivo é acender a curiosidade para que, grazas ás nosas breves pinceladas, quen nos lea poida buscar máis información sobre aquilo que lle resulte máis interesante. Non é este, pois, un libro exhaustivo, e serán abondos os ocos que por razóns de espazo e polas nosas limitacións como autoras quedarán fóra do marco de análise. Nesa panorámica, claro está, tentamos dar cabida ao maior número de voces, incluídas correntes ou pensamentos cos que persoalmente non estamos de acordo. Así mesmo, temos que recoñecer os problemas que supón acceder á situación dos feminismos nalgunhas partes do mundo onde o traballo das activistas e pensadoras transcorre na clandestinidade máis absoluta ou onde o afastamento lingüístico dificultaba realmente a tarefa. O labor de compilación enciclopédica que recolle este libro supuxo un grande esforzo, o cal, á súa vez, cremos que reforza os seus contidos. É este un libro feito desde o compromiso, e iso, ademais de ser un contexto, é para nós un valor fundamental.

				Malia estas limitacións, consideramos que era preferíbel ofrecer unha síntese do panorama dos feminismos, por breve que for, ca continuarmos no silencio. Cómpre lembrar que este libro vén tamén encher un oco vergoñento en Galiza, onde se ben existen estudos feministas sobre aspectos concretos, unha creación literaria vizosa e un movemento social vivo, até este momento existía só un limitado número de fontes na nosa lingua para poder acceder a unha pequena ventá xeral desde a cal contemplar a diversidade do pensamento feminista actual.

				Amais, o libro pretende tamén axudar a manter os ollos abertos ante os retrocesos e lembrar que as historias non son sempre lineares, como nos amosan con dor a situación das mulleres en Irán, Afganistán, os países da antiga URSS e a propia historia de Galiza tras a Guerra Civil, onde se perderon dereitos das mulleres de forma instantánea. Tamén nas nosas sociedades se están dando retrocesos, se cadra máis invisíbeis, coa imposición de modelos de feminidade e masculinidade que seguen bebendo do máis puro sexismo, e para visibilizalos cómpre escoitar as voces dos feminismos e as súas agudas e profundas análises sociais. A visión de conxunto tamén nos axuda a comprender que, como manifestou Gary Willis, o radicalismo de hoxe é o sentido común de mañá, e nese sentido algunhas cousas que nun momento semellaron disparatadas (como a educación das mulleres ou o dereito ao voto) agora son o desexábel e estabelecido. Estes cambios non son casuais, como xa vimos, senón que responden a unha loita incesante por cambiar as estruturas de pensamento, o único xeito de poder rematar cos fenómenos materiais nos que se presenta a discriminación (como a desigualdade salarial, o maior paro das mulleres, a violencia de xénero, etc.). A visión de conxunto tamén nos amosa que malia a diversidade e diferenzas son moitas as cousas que aproximan as sociedades en canto á discriminación das mulleres. Por iso, sobre todo como cidadás occidentais, cómpre ollar dun xeito máis crítico as nosas formas de ser e de estar no mundo, para non basear o noso benestar na opresión das demais mulleres do planeta.

				Esa panorámica permítenos recoñecer que foron e seguen a ser moitas as mulleres que sacrifican o seu benestar (e en demasiados casos, as súas propias vidas) para conseguir estes avances. Este libro pretende ser tamén unha homenaxe a todas elas, ás que traballan desde o pensamento e ás que nos amosan, nas nosas familias e nas nosas contornas, maneiras alternativas de ser e de vivir. Se cadra o noso obxectivo é que, ao remate deste libro, se nos unan novas voces ao contestar con coñecemento de causa a manida pregunta cun: «por suposto, son feminista».

			

		

	
		
			
				Bloque 1

				Os feminismos

				Tentar estabelecer unha definición do que son os feminismos resulta unha tarefa altamente complexa. Primeiro, porque son centos de definicións as que se fixeron ao longo da historia sobre este movemento. E segundo, porque precisamente a diversidade e a falta de dogmatismo son unha característica fundamental dos movementos e teorías feministas en todo o mundo, o cal fai que as definicións se adapten ou nazan de circunstancias e perspectivas diferentes. Porén, dito isto, cómpre bosquexar polo menos unhas liñas definitorias mínimas que permitan logo tirar sentido das correntes en si mesmas.

				Malia a diversidade, existen unha serie de trazos que si delimitan o que entendemos como feminismos na época actual. Por unha banda, o feito de seren movementos de carácter político que recoñecen a discriminación das mulleres como algo estrutural e que por tanto buscan unha transformación das estruturas das sociedades, e non só, como adoita pensarse, mellorar a situación das mulleres. Así, os feminismos analizan as sociedades a través de estudos que se centran en situacións concretas, moitas das cales permanecían até entón totalmente opacas (cousas agora tan evidentes como a desigualdade salarial, por pór un caso). Alén destes, tamén se nutren de estudos que recuperan a memoria das mulleres (para evitar a constante sensación de que a loita polos dereitos das mulleres é sempre algo recente ou limitado só a certas partes do mundo), así como das análises das construcións sociais de homes e mulleres. A partir destas análises preséntanse as alternativas.

				Precisamente este último tipo de análise que impregna os estudos feministas, o da construción social de homes e mulleres, constitúe unha ferramenta moi interesante de definición dos feminismos que se sintetiza nunha única palabra: xénero. Este concepto resulta un dos piares fundamentais de maior avance para o pensamento feminista, e de feito considérase un dos cambios máis importantes do campo das humanidades e das ciencias sociais en xeral. O concepto do xénero fala da construción social das persoas segundo unhas características físicas (o sexo) e racha coa ditadura da antiga crenza de que «a bioloxía é o destino». Como xa intuíu Simone de Beauvoir en 1949, «unha non nace muller, faise». É dicir, o que nos fai muller ou home non son as características físicas en si mesmas, senón as consideracións que a sociedade constrúe sobre eses trazos físicos. Esa construción social é precisamente á que se refire o xénero, e aínda que non se expresou con esta palabra até os anos 70 do século XX en occidente, o certo é que a noción leva séculos nos feminismos de todo o mundo.

				O concepto do xénero foi evolucionando, e iso supuxo que na actualidade se abrisen fendas entre diferentes tendencias feministas. Así, algunhas correntes feministas non o consideran e deciden volver a conceptos bioloxicistas, mentres que outras correntes sosteñen que non se pode ser feminista se non se utiliza o xénero como base, pois entón o único que se faría sería reinterpretar o patriarcado e reforzalo coa súa insistencia en encerrar mulleres e homes nas súas características físicas. Malia estas fendas, sen dúbida este concepto resulta aínda fundamental para, en primeiro lugar, poder entender a sociedade e a discriminación que formula e, en segundo lugar, para poder elaborar alternativas, que é outra das características fundamentais dos feminismos.

				Este concepto do xénero, ademais, axuda a entender como as ideas que as sociedades teñen de ser home ou muller varían no tempo e varían coas diferentes culturas, e de aí a importancia que para os feminismos ten o traballo en rede e a interconexión das realidades das mulleres en diferentes países. O xénero tamén foi matizado e enriquecido con outras capas de análise como a raza, a clase social, a lingua, a nacionalidade ou a orientación sexual, que veñen a complicar a construción social e a identidade individual e colectiva. Igualmente, en época recente e sobre todo con orixe nos estudos queer e lesbianos, o propio concepto do que é biolóxico (o sexo) foi desmontado como unha construción social máis, como veremos na parte dedicada á sexualidade. É dicir, nin sequera o físico é algo estábel, senón que tamén ten un ou outro valor segundo o que as sociedades humanas constrúen ao seu redor.

				Grazas ao xénero podemos entender o traballo dos feminismos como unha área diferente á dos movementos de mulleres. Os feminismos buscan unha análise das estruturas e un cambio destas, por iso resultan tan importantes cuestións como a linguaxe ou o uso das imaxes e doutras ferramentas a través das cales imos interiorizando os nosos papeis como homes e mulleres nas diferentes sociedades. O xénero, pois, non afecta só as mulleres, senón que constrúe tamén aos homes, e por tanto ambas as construcións son responsábeis de que o 50 por cento da humanidade viva en situación de discriminación.

				Os movementos de mulleres, pola contra, tenden a centrarse en cuestións moi concretas (como foron por exemplo algunhas instancias fundamentais de avance nos dereitos das mulleres tales como o sufraxismo) pero non sempre analizan as estruturas subxacentes. Por pór un exemplo, os movementos europeos a prol da educación das mulleres que apareceron sobre todo no século XIX centrábanse na necesidade de educalas para ser boas nais e atender ben as familias. Por suposto que o resultado obtido deste movemento foi moi positivo (a posibilidade de que as mulleres accedesen a unha educación) pero os argumentos deste tipo non buscaban cambiar as estruturas sociais senón que reforzaban os papeis preestabelecidos polo patriarcado para as mulleres (cumprir mellor o seu papel de nais). Durante estes debates, por fortuna, houbo xa voces que defenderon que as mulleres debían recibir unha educación por tratarse simplemente dun dereito das persoas, e non cumpría ter que demostrar ningún valor engadido respecto dos homes para poderen ir ao colexio. Resulta especialmente lamentábel que este discurso, por curioso que pareza, siga vivo nas campañas de alfabetización de moitas organizacións non gobernamentais e institucións de cooperación ao desenvolvemento, que aínda tenden a xustificar que hai que «educar  unha muller para educar unha familia».

				Outra característica fundamental dos feminismos, que xa mencionamos brevemente, é a súa énfase nas alternativas. Os feminismos analizan a construción social e propoñen maneiras diferentes de estar nela. Aquí as voces, obviamente, son aínda máis variadas, dado que as construcións sociais do xénero son moi diversas e tamén as maneiras de enfrontarse a elas. Por exemplo, se observamos a cuestión dos dereitos reprodutivos, mentres que ás mulleres occidentais nos dan esmolas para que teñamos crianzas porque hai un descenso moi importante da natalidade nos nosos países, a situación revértese nos países do sur, onde se realizan esterilizacións forzosas ás mulleres no nome das políticas de control da natalidade. Así, as estratexias teñen que adaptarse ás diferentes formas que a discriminación atopa.

				Sen dúbida, os feminismos son o movemento máis internacional e que mellor soubo articularse desde o local até os foros máis elevados. Grazas ao traballo en rede conseguíronse avances impensábeis, como que se recoñecese a violencia contra as mulleres como unha violación dos dereitos humanos tratada como tal no dereito internacional. Este paso é o resultado dun traballo fondo e arduo en facer ver o invisíbel e o que se presenta como normal, xa non só nos lugares concretos e dando solucións inmediatas (como casas de acollida ou reforzo nas medidas legais dos países) senón a través dun movemento organizado que foi capaz de pór sobre a mesa o carácter estrutural da violencia de xénero. En efecto, a violencia de xénero constrúese como algo político que comeza na propia discriminación máis básica de considerar que as mulleres e os homes temos diferentes papeis sociais que son estritos e limitados. A través de moitas mensaxes máis ou menos directas (que se poden constatar facilmente botando unha ollada á industria audiovisual), transmítense estes papeis, que contemplan que as mulleres debemos aturar, calar, someternos ou simplemente pacificar os homes, mentres que os homes supostamente teñen que competir, dominar e usar a violencia se é necesario para conseguir os seus obxectivos.

				Os feminismos como movemento mundial foron capaces de definir estes sistemas sociais de discriminación co nome de patriarcado, un sistema que a grandes trazos privilexia os homes nunha gran cantidade de aspectos (aínda que non a todos os homes por igual, evidentemente) e as mulleres aparentemente noutros (pensemos por exemplo no suposto privilexio de que nalgúns países as mulleres non teñan que tomar parte –é dicir, loitar activamente– nas guerras. Ora ben, este suposto privilexio invisibilizou durante séculos os diferentes e importantes papeis das mulleres nos períodos bélicos, e sobre todo ocultou as consecuencias devastadoras das guerras sobre as mulleres). As análises feministas do xénero cuestionan a discriminación que se deriva deste sistema patriarcal, e tamén os supostos privilexios masculinos que enmascaran importantes eivas, como por exemplo a negación para os homes da tenrura ou a ética dos coidados. Ademais, estes privilexios están baseados no seguimento máis ou menos estrito das normas e patróns de xénero dominantes, que é o que aprendemos tanto homes coma mulleres desde a nosa infancia, e que é o que provoca as burlas ou insultos (cando non casos extremos de violencia física) ante aquelas persoas que escollen non seguir o patrón estabelecido. Así, son frecuentes as descricións de nenas como macholos cando realizan comportamentos non dignos do seu patrón de xénero, ou a denominación de nenaza para os nenos que non se axustan ao seu papel e teñen intereses vinculados co mundo que o patriarcado asigna ao feminino. A consecuencia desas mensaxes semella, curiosamente, ser moi semellante nos diferentes patriarcados e adoitamos resumila nas súas consecuencias para as mulleres como a carencia de acceso a recursos (sexan estes remuneración igualitaria ou acceso á educación), responsabilidade do traballo doméstico e non remunerado, transmisión dos valores sociais (na globalidade das sociedades responsabilízase ás nais da transmisión dos valores e por tanto das construcións sexistas, o cal responde ao tan reiterado comentario de que hai moitas mulleres machistas: o milagre é que as haxa feministas!) e ser obxecto de violencia sistemática como grupo (é dicir, a diferenza doutras formas de violencia, a violencia de xénero ocorre polo feito de que a vítima é muller). A expresión dos papeis é diferente, pero o fondo adoita ser semellante e xira arredor destas liñas que acabamos de describir.

				O feito de que os papeis de xénero en si mesmos dependan da cultura fai que, se ben somos capaces de identificalos noutras culturas (e por tanto sinalar como países moi machistas algunhas zonas do mundo) resulta moi complexo visibilizalos no propio sistema cultural. Así, para moitas mulleres e homes dos países árabes as mulleres occidentais son explotadas polo uso que se fai dos seus corpos como obxectos sexuais, mentres que para moitas mulleres e homes occidentais as mulleres dos países árabes son explotadas porque levan veo. Ambas as dúas análises carecen de autocrítica e do recoñecemento das estruturas sociais que definen os papeis de xénero nestas dúas sociedades. Detrás de todos estes comportamentos subxace esa imposición de definicións pechadas e moi estritas de ser home ou muller, pero sobre todo de ser muller, dado que a través do papel tradicional de educadoras das mulleres na familia o patriarcado controla a reprodución deses propios papeis sociais e por iso son en moitos casos as mulleres as que enfatizan e exercen de policía do comportamento sobre todo das mozas. Grazas ao xénero podemos comprobar que as mulleres non somos só vítimas dos sistemas, senón que tamén os construímos. Estas construcións poden e deben cambiarse como escollas persoais e colectivas, debe recoñecerse tamén o papel de activismo e cambio social das mulleres, e deben analizarse os papeis de xénero dos homes, aspecto que comeza a albiscarse cos estudos da masculinidade pero que dista moito de estar desenvolvido ou asumido a nivel social. A destrución da ditadura dos papeis de xénero é fundamental para poder cambiar a discriminación, e desa revolución falan os feminismos.

				Neste complexo desafío os diferentes feminismos foron atopando puntos de apoio tamén noutros movementos como o socialismo, os movementos independentistas durante a descolonización, os movementos campesiños e sindicais, o movemento gai-lesbiano, etc. No entanto, en todas as partes do mundo semella quedar patente que en demasiados casos estes movementos de liberación social seguen mantendo as estruturas do sexismo no interior das súas organizacións e tamén no seu discurso. As feministas traballamos dentro e fóra destes movementos, das institucións e dos espazos mixtos para cambiar as súas bases. Ademais, cómpre sinalar o movemento tan parello das teorías e prácticas feministas, cousa que non sucede do mesmo xeito en moitos outros movementos sociais. Nos feminismos existe unha análise permanente desta relación e enténdese a teoría como unha forma de transformación social na que basear unha praxe.

				E isto non é algo que se faga sen resistencia. A resistencia aos cambios propostos é tamén diversa, e vai desde a desigualdade máis manifesta, expresada en leis e prácticas sancionadas en certas partes do mundo, (lembremos que o dereito ao voto para as mulleres segue estando moi lonxe de ser un dereito recoñecido universalmente, por pór un exemplo moi evidente) até a discriminación moito máis soterrada, e por veces complicada de visibilizar, dos países onde existe unha certa igualdade formal e onde con demasiada frecuencia se oe o manido comentario de «agora xa hai igualdade, que máis queredes as mulleres?» Se ollamos a nosa sociedade vemos esa resistencia claramente nas actitudes de moitas persoas, que consideran inaxeitadas as medidas de acción positiva estabelecidas para conseguir un acceso igualitario aos recursos por parte das mulleres, que atacan permanentemente as feministas e que propagan na opinión pública mentiras interesadas. Bo exemplo delas é a recorrente nova nos medios españois de que a maioría das denuncias por malos tratos son falsas. Ante isto, resulta sorprendente que se ben tamén existen denuncias por roubo que son falsas, obviamente ninguén cre que por sistema se denuncien roubos sen ser certos, e moito menos que haxa que variar unha lei que protexe a quen pon as denuncias verdadeiras.

				Nas nosas sociedades o machismo (ou para falar de forma máis exacta, o patriarcado) aprendeu a adaptarse ás circunstancias e é capaz de adoptar novas caras para pasar desapercibido. Así, moitas mulleres afirman non seren discriminadas porque poden estudar na universidade, pero logo fanse cargo automaticamente da casa e da familia cando teñen parella, ou deixan un bo traballo para seguir a súa parella se ten que trasladarse, sen considerar ningún destes actos como consecuencia dunha construción patriarcal das identidades de xénero. O patriarcado necesita que a colectividade asuma como normais comportamentos e actitudes que en realidade distan moito de ser aceptábeis (até hai só uns anos era socialmente normal que un home batese na muller e que non se falase nunca en público, e moito menos se denunciase, a situación). Mesmo en ocasións estes comportamentos son contrarios aos discursos oficiais socialmente aceptábeis da actualidade, e así aínda que hoxe en día na nosa sociedade estea xa mal visto que a unha persoa lle chamen machista, seguen a existir moitas maneiras sutís de exercer estes comportamentos sen ter que gastar tal apelativo, como acabamos de ver. Os feminismos son capaces de cuestionar esa normalidade e facer ver que tras dela se agochan as grandes escravitudes do mundo, como realizar para outras persoas traballos sen remuneración (o traballo doméstico realizado só por un grupo social concreto), ou a maior guerra do mundo, o maior terrorismo que cada día cobra vítimas en absolutamente todos os países do mundo (a violencia de xénero). Unha vez que se levanta a terra que agocha o evidente, o importante é sacar á luz a súa raíz.

				
				
			

		

	
		
			
				Bloque 2

				As voces múltiples dos feminismos

				A idea de que o feminismo é un fenómeno contemporáneo e occidental agroma en diferentes ocasións e contextos. Igualmente, as teorías que adoitamos manexar sobre os feminismos no noso contexto poucas veces teñen en conta a variedade de pensamentos desenvolvidos noutras partes do mundo. Estes fenómenos, resultado dunha nociva interacción entre o patriarcado e o imperialismo, impídennos ver a gran variedade de alternativas, historias e voces que realmente existen dentro dos feminismos, e que fan destes un dos movementos de pensamento máis ricos, autocríticos e diversos da actualidade. Resulta indispensábel para nós presentar unha panorámica ampla e rachar coa tendencia habitual das correntes de pensamento occidentais que a feminista Maitrayee Chaudhuri describe, cando di que «mentres que para as feministas occidentais tratar ou non os feminismos non occidentais é unha opción que poden elixir, esa elección tan clara non está dispoñíbel para as feministas non occidentais». Así, vemos que se ben as feministas dos países non occidentais coñecen as teorías feministas definidas aquí, non acontece o mesmo no sentido inverso.

				Este fenómeno cómpre explicalo desde diferentes puntos de vista. Por unha banda cómpre entender o movemento de imposición de modelos occidentais tamén neste campo aínda que, como xa comentamos, os feminismos comezaron a ser críticos con esta cuestión nunha época bastante temperá. É dicir, pode haber aínda unha tendencia desde certos feminismos occidentais a tentar imporse como unha única voz, pero neste momento non resulta xa unha postura aceptábel e as feministas occidentais teñen que revisar constantemente a súa situación e alianzas para ter lexitimidade dentro do movemento feminista mundial. Unha mostra disto son os avances realizados na institucionalización das prioridades feministas a nivel, por exemplo, das Nacións Unidas nos últimos tempos, que se realizaron co liderado principal das activistas dos países do sur.

				Mais cómpre non esquecer igualmente que outra das razóns polas cales as feministas dos países non occidentais coñecen os preceptos dos feminismos de occidente é porque os modelos de ser mulleres e homes dos seus países víronse fortemente influídos pola colonización, que veu reforzar nunha perversa sintonía o patriarcado local e o foráneo. Existen numerosos estudos neste sentido, como por exemplo aqueles que presentan a imposición do modelo de sexualidade puritana británica ás mulleres de países que carecían de tales referentes, o cal creou situacións híbridas e moi complexas de definición patriarcal dos papeis de homes e mulleres. Para desartellar os patriarcados actuais, xa que logo, as feministas de moitas áreas xeográficas e culturais deben dar conta destes procesos nos que os modelos de sociedade occidentais teñen un papel fundamental.

				Finalmente, como parte tamén deste pernicioso proceso, as feministas que na actualidade actúan en todos os países do sur vense adoito acusadas na súa propia sociedade de non ser fieis á súa tradición, ou, de xeito máis claro, de estaren occidentalizadas, nunha elección imposíbel entre a pertenza á cultura propia ou a loita polos seus dereitos como seres humanos. Estas acusacións resultan sumamente daniñas, porque a maioría destes países si sofren unha opresión desde occidente no económico, político e no cultural. Mais os aspectos de colonización real (por exemplo o avance rampante do consumismo e o culto á estética que se dá en moitos países do sur a imitación do modelo sobre todo estadounidense) non son criticados habitualmente, senón que só se adoitan criticar aqueles que afectan aos dereitos das mulleres ou a cuestións relativas á orientación sexual, como veremos máis adiante. Estas argumentacións deben ser rebatidas, tanto desde os países do sur coma desde occidente. Desde os países do sur as feministas argumentan de formas moi diversas o inaxeitado de tales consideracións. Por pór un exemplo, o debate sobre os dereitos das mulleres en occidente nunca se presenta como un debate cultural (é dicir, nunca se lles di ás feministas que non teñen lexitimidade porque van en contra da súa cultura), aínda que efectivamente os feminismos occidentais tamén van en contra da cultura (da patriarcal, enténdase). En occidente semella incluso que non hai cultura, dado que esa cultura se considera o modelo, igual que tamén se considera modelo o masculino ou a raza branca (coma se ser branca non fose unha cor). En consecuencia, dise decote que a cultura e as tradicións téñenas os pobos bárbaros do sur, que aínda seguen os ditados de relixións e prácticas ancestrais (coma se o feito de que o ex presidente Bush comezase as súas xuntanzas de gabinete cunha oración cristiá, ou de que en Galiza a xente case pola igrexa, non fosen ditados de relixión e prácticas ancestrais). Nas acusacións patriarcais ás mulleres do sur semella ir implícita tamén a asunción de que occidente é de seu unha área xeográfica igualitaria. Xa a principios do século XX, como veremos, He Zhen da China desconfiaba de que occidente puidese dar exemplos sobre nada, cando a súa propia sociedade era igualmente sexista e patriarcal. Iso sabémolo perfectamente as feministas occidentais, que buscamos novas alianzas coas feministas do sur desde unha perspectiva crítica da nosa posición no mundo.

				O debate que se escoita de cando en vez sobre que os feminismos son unha imposición occidental ás mulleres do sur resulta totalmente falaz e o único que fai é abafar as voces das feministas destes últimos países. Igualmente, as representacións que se fan en occidente das mulleres do sur como vítimas de prácticas tradicionais e culturais reforzan este tipo de percepcións. Así, as feministas dos países do sur non teñen que enfrontarse só ao patriarcado internamente, senón tamén á presión neocolonial de occidente que as empurra máis aínda cara ás marxes. De aí que sexa tan vital dar visibilidade ao seu traballo de recuperar a súa historia de loita polos dereitos das mulleres (moitas veces en épocas anteriores a occidente), renegar dun concepto de cultura estático e só aplicábel ao sur e buscar o que nos une dentro do que nos fai diversas, para amosar que a fin de contas o patriarcado adoita ser bastante parecido en moitas cousas, como xa comentamos. Así, o debate cultural sobre os feminismos pode resumirse en que efectivamente todos os feminismos, e non só os do sur, están en contra dunha cultura: a patriarcal. Mais esta non é, en absoluto, A Cultura con maiúsculas. E aínda moito menos é a cultura un ente illado, predeterminado e invariábel.

				Malia o concepto occidente ser, pois, difuso e debatido, para os efectos desta análise xeral que realizaremos nas seguintes páxinas, entenderemos occidente como a serie de países afectados por unha historia común na que destacan experiencias históricas parellas (a Revolución Francesa ou Estadounidense, os procesos de invasión e colonización doutros países, a Grande Guerra, a Segunda Guerra Mundial, a Guerra Fría, etc.) e un certo entendemento semellante das sociedades, que culmina no momento actual de capitalismo liberal. Dado que nós, como galegas, pertencemos –coas nosas particularidades– a ese contexto, decidimos tratalo primeiro e de xeito máis profundo, sen pretender por iso darlle maior importancia ca ao resto de áreas xeográficas. Xustamente, o resto de áreas preséntanse no libro por orde alfabética. Pero resumir a situación dos feminismos en diferentes países ou áreas xeográficas resulta sumamente complicado debido á complexidade de situacións e ao feito de que tendemos a descoñecer as vicisitudes históricas de cada país, que obviamente marcan o devir dos feminismos, e que por tanto tivemos que presentar de forma resumida. Tentar proporcionar unha visión xeral e comprensíbel de zonas xeográficas altamente complexas resultou un auténtico desafío que non pretende nin moito menos, como xa comentamos anteriormente, afondar até o exhaustivo.

				En calquera caso, esta diversidade de visións amósanos que os feminismos se manteñen na historia e no espazo, e que tiveron que irse adaptando ás circunstancias cambiantes que os arrodearon, ás adaptacións tamén que o patriarcado soubo ir facendo dos seus avances para perpetuar a opresión cunha nova máscara. Esta visión máis global axúdanos a entender e coñecer as diferentes estratexias que as mulleres desenvolveron e desenvolven no mundo para enfrontarse a situacións de discriminación e de opresión diversas e complexas. Tamén nos axuda a situarnos como galegas no mundo, a buscar referencias en teorías que se cadra até o de agora non nos foran accesíbeis e a ser críticas coas nosas formas de pensar e de estar no mundo. Esta visión máis global axúdanos tamén a entender que os preceptos que manexamos en occidente non son aplicábeis a moitos lugares do mundo e que, mesmo se o son, é decisión das feministas destes lugares escoller o que lles resulte axeitado e desbotar o que non, para desmontar o lugar central de occidente e poñer todas as correntes a un mesmo nivel.

				Finalmente, nesta sección incluímos tamén unha reflexión sobre diferentes temas globais que entendemos que afectan a todos os feminismos en todas as áreas xeográficas, e sobre os que hai debate e colaboración a nivel mundial. Tentamos así presentar unha visión do local e do global e tamén deixar patente que onde hai patriarcado, hai feminismos.

				
			

		

	
		
			
				1. Occidente

				Para poder explicar a situación dos feminismos en occidente cómpre retroceder na historia e repensar aqueles períodos e conceptos que aprendemos aínda agora como de grande esplendor para a humanidade (como por exemplo a Ilustración), e revisalos de forma crítica para comprobar que ese suposto esplendor non foi en moitos casos para a humanidade, senón só para os homes. Cómpre facer unha relectura da historia tamén para comprobar que igual que estes momentos se enfatizaron como fundamentais, houbo outros que pasaron desapercibidos nos libros de historia (ou como moito ocuparon un pequeno recadro lateral), malia teren sido se cadra moito máis significativos para a humanidade ao implicar tanto homes coma mulleres (boa mostra disto é o movemento do sufraxismo, que levou a que un dereito fundamental fose recoñecido para todas as persoas de occidente). Para entender moitos fenómenos e situacións actuais cómpre tamén comprender como se foi enraizando e xustificando de diferentes formas a discriminación contra as mulleres dentro do pensamento occidental, utilizando un imaxinario que pasou desde o relixioso até o estatal en diferentes momentos da historia. Seguimos loitando moitas veces contra as ideas concibidas noutros momentos históricos e expresadas doutro xeito máis contemporáneo.

				Ademais, esta perspectiva axúdanos tamén a comprender os avances e retrocesos das mulleres occidentais e a importancia vital das súas contribucións a unha situación de vida onde tenden a dominar os dereitos formais, se ben quedan aínda moitos problemas por resolver que residen sobre todo no imaxinario.

				O pensamento feminista en occidente clasificouse en varios períodos, desde as chamadas precursoras até as vagas de pensamento que foron variando segundo os diferentes períodos históricos. Aínda así, cómpre entender estas clasificacións sempre como unha interpretación parcial e complexa, dado que se ben houbo certas correntes dominantes en certos períodos (de aí que se fale das vagas cunha certa unidade), non podemos obviar que en todos os períodos históricos, tamén en occidente, existiu unha variedade ampla de enfoques que conviviron dentro deses marcos temporais que marcan as vagas. Sen ir máis lonxe, como veremos cando analicemos os feminismos en Galiza, as situacións de ditadura de certos países europeos supuxeron importantes retrocesos para os movementos feministas e por tanto deixaron nun certo desfase temporal a evolución feminista en certas partes do mundo occidental.

				Tendo en conta estas consideracións, debemos admitir que na maioría dos libros que na actualidade falan dos feminismos en occidente si se estuda a súa evolución segundo estas vagas, e por tanto decidimos mantelas. Ora ben, ao mesmo tempo facemos referencia na maior medida posíbel ás voces diverxentes ou a correntes non tan coñecidas deses mesmos momentos históricos.

				As precursoras

				Por suposto a loita polos dereitos das mulleres podemos remontala xa á Antigüidade, con casos de mulleres excepcionais que realizaron actividades que transcendían completamente o comportamento esperábel delas e tamén con amplos debates sobre todo na Grecia ou Roma clásicas sobre o papel das mulleres como cidadás. Malia isto, é no século XV cando no mundo occidental se xeran os primeiros discursos que denuncian de xeito manifesto a situación de inferioridade á que se relegan as mulleres (no marco da discriminación daquela época, baseado sobre todo nos preceptos da relixión) ao tempo que defenden a igualdade entre os sexos. Así, en 1405 publicouse A cidade das mulleres, na que a escritora francesa Christine de Pizan recrea unha utopía centrada nunha cidade construída para desde ela defender a causa das mulleres, apoiándose no criterio das tres damas virtuosas e exemplares que colaboran no proxecto: a Razón, a Rectitude e a Xustiza. Esta obra é unha das primeiras manifestacións do debate coñecido como os memoriais de agravios (querelle des femmes) frecuente en Europa até o século XVIII, cuxo interese radica en que recollen as queixas das mulleres ante a situación social, aínda que polo xeral non reflexionan sobre a asimetría de poder na que se sustenta nin ofrecen un proxecto alternativo. Entre as autoras que cultivaron este xénero literario destacan Lucrezia Marinella, María de Zayas, Mary Astell (que si chega a pedir a creación dunha universidade para mulleres) ou Marie de Gournay. Esta última publicou en 1622 A igualdade dos homes e das mulleres, na que senta as bases do discurso sobre a igualdade dos sexos, tema que retomará en obras posteriores centrándose en denunciar o menosprezo social sobre a capacidade intelectual das mulleres.

				Alén das querelas produciuse tamén un discurso de vindicación de raíz ilustrada que deu lugar á construción dun ideal programático emancipatorio, o cal tivo como un dos precursores ao filósofo cartesiano Poullain de la Barre. En Sobre a igualdade dos dous sexos e Tratado sobre a educación das mulleres, publicados en 1673 e 1674 respectivamente, de la Barre pon en dúbida as autoridades científicas e filosóficas do momento que sostiñan que a inferioridade das mulleres era produto da natureza, xa que as súas características biolóxicas non as facultaban de raciocinio nin de capacidade intelectual. Contra isto, o filósofo defende que a mente non ten sexo, polo que as desigualdades entre homes e mulleres non responden a diferenzas biolóxicas, senón xustamente aos costumes e diferente acceso á educación duns e doutras. Para probar as súas teorías de que a igualdade dos sexos é algo razoábel (é dicir, que responde aos criterios da razón), de la Barre reivindica o acceso das mulleres ao saber como remedio á desigualdade.

				Xustamente o debate sobre a razón resultaría central en todo o discurso filosófico da Ilustración, recoñecida na historia patriarcal como o período en que a razón se impuxo aos ditados irracionais do absolutismo e até certo punto da relixión. Non obstante, para as mulleres este é o período onde se ratifica a súa submisión tamén no discurso do estado e laico, pois retómanse as asuncións sobre as diferenzas biolóxicas entre os homes e as mulleres (moitas das cales aínda perviven na actualidade). Deste xeito, as bases filosóficas da discriminación das mulleres afiánzanse na Ilustración, co cal podemos afirmar que se ben o auxe das ideas ilustradas e as ansias de liberdade e igualdade contrarias aos réximes absolutistas converteron a Ilustración no século das luces para os homes, que deste xeito viron ampliadas as súas posibilidades de acceso á educación e a outros traballos, para as mulleres este século non trouxo máis ca sombras.

				Este proceso, no entanto, non se deu sen oposición. Así, cando nos anos previos á revolución francesa de 1789 os tres estamentos do pobo francés redactaron as súas queixas para pedir o derrocamento do rei Luís XVI , as mulleres foron excluídas do proceso. Como única alternativa, xuntáronse para escribir os seus propios cadernos de queixas (cahiers de doléances) nos que de forma colectiva manifestaban, en tanto que suxeitos políticos, o seu punto de vista sobre os problemas da sociedade, denunciaban a súa situación de subordinación aos homes e os abusos que sufrían, e pedían medidas para mellorar as súas condicións de vida, sobre todo no tocante ao dereito á educación, ao traballo, ao voto e ao matrimonio. Finalmente a monarquía foi derrocada, dando paso á formación dos estados democráticos modernos coa Declaración Universal dos Dereitos do Home e do Cidadán, na que tivo moita influencia Jacques Rousseau. Na súa obra O contrato social (1762) o filósofo suízo estipula que ese pacto social debe ser realizado por todos os que son iguais (os homes), que verán recoñecidos por parte do estado uns dereitos (civís e políticos) e a participación plena no espazo público por medio do voto. As mulleres, ao non ostentar o atributo da igualdade, quedan excluídas como suxeitos do contrato (aínda que non como obxectos de transacción). Baseándose en Rousseau, a Declaración dos Dereitos do Home estabelece que as persoas conforman a cidadanía por seren suxeitos de dereitos polo seu carácter racional, e diso dedúcese que as mulleres non son seres racionais, senón seres emocionais (de novo, esta dicotomía ha seguir presente no mundo occidental até a actualidade, onde se asocia as mulleres co emotivo e coa natureza e os homes co racional e coa cultura). Así, a Declaración proclama a liberdade e a igualdade de dereitos como paradigma, aínda que só son aplicábeis aos homes, excluíndo de forma moi evidente as necesidades e pretensións da outra metade da poboación. O paradoxo foi tan obvio que comezaron a facerse ouvir ecos de protesta e por iso, como afirman Celia Amorós e Amelia Valcárcel, pode verse o feminismo como o fillo non desexado da Ilustración.

				As mulleres como suxeitos políticos

				A incoherencia dos principios reitores da Ilustración axiña sería posta de manifesto por outros filósofos, como o ilustrado coherente Nicolas de Condorcet. En 1790, este autor publica a súa proposta contra a desigualdade e a exclusión das mulleres no seu tratado Sobre a admisión das mulleres ao dereito cidadán. Condorcet denuncia as contradicións dos seus coetáneos que se din ilustrados mais acaban incorrendo nos mesmos prexuízos que a Ilustración pretende superar, preguntándose: «Non violaron todos o principio de igualdade dos dereitos ao privar tranquilamente a metade do xénero humano do dereito de concorrer á formación de leis, ao excluír as mulleres do dereito de cidadanía? Como invocan o principio de igualdade de dereitos a favor de trescentos ou catrocentos homes aos que un prexuízo absurdo discriminaba, mentres esquecen ese mesmo principio con respecto a doce millóns de mulleres?». A coherencia do autor levouno a facer un chamamento para que as mulleres non pagasen impostos, argumentando que só se está lexitimamente suxeito ás taxas parlamentarias que se aprobaron en votación cando menos a través de representantes, e de aí que «toda muller ten dereito a negarse a pagar as taxas parlamentarias».

				Un ano máis tarde, Olympe de Gouges volveu pór de manifesto o carácter excluínte e masculino do concepto ilustrado de cidadanía na súa Declaración dos dereitos da Muller e da Cidadá, todo un programa político dirixido á raíña María Antonieta no que exhorta á mobilización das mulleres para denunciar que a Ilustración lles negara os dereitos políticos supostamente universais. Seguindo os artigos da Declaración do Home, de Gouges substitúe a palabra home pola de muller ou por muller e home, segundo o caso. Deste xeito, denunciando que home non é sinónimo de humanidade e esixindo que mulleres e homes reciban o mesmo trato, escribe: «Artigo Primeiro: A Muller nace libre e permanece igual ao Home en dereitos. Artigo Segundo: A finalidade de calquera asociación política é a conservación dos dereitos naturais e imprescritíbeis da Muller e do Home. Estes dereitos son a liberdade, a propiedade, a seguridade e sobre todo a resistencia á opresión […] Se a muller ten dereito de subir ao cadafalso; debe ter igualmente o de subir á Tribuna». No seu caso, malia non serlle nunca permitido subir á tribuna, si foi obrigada a subir ao cadafalso, pois morreu guillotinada en 1793 acusada de traizón aos xacobinos e de «ter esquecido as virtudes que conveñen ao seu sexo inmiscíndose nos asuntos da República».

				O debate sobre a educación

				Estreitamente ligado ao debate sobre a cidadanía, outro dos grandes temas da Ilustración foi o debate sobre a educación, contemplada como un dereito e deber da cidadanía para avanzar cara ao progreso. O ideal ilustrado sobre a educación estaba en gran medida baseado na obra de Rousseau Emilio ou da educación, escrita en 1762 e concibida como un tratado de educación do bo cidadán. Retomando as diferenzas biolóxicas entre mulleres e homes, Rousseau deduce a prescrición de distintos modelos de comportamento moral para mulleres e homes. Así, Emilio é o modelo de cidadán que debe ter autonomía moral, mentres que Sofia é o modelo de compañeira de Emilio (pero non cidadá), cuxa pretensión debe ser aceptar o sometemento ao home e facerlle a vida máis pracenteira aos que van converterse en cidadáns. Deste xeito, xustifícase unha educación das nenas dirixida a realizar o seu futuro papel de esposas e nais e a agradar aos maridos, co que se evitaba así calquera ápice de autonomía e fomentábase a obediencia.

				Unha das réplicas máis brillantes contra o modelo rousseauniano de educación áchase na obra Vindicación dos dereitos da muller, escrita en 1792 pola británica Mary Wollstonecraft. Superando con virtuosismo as teses de Rousseau, Wollstonecraft aplica a idea de igualdade a toda a especie humana e dálle á educación carácter de reivindicación política. Para a autora, a educación é en efecto a ferramenta a través da cal as mulleres poden adquirir independencia e autonomía, e eríxese así no remedio á subordinación das mulleres: «as mulleres deben adquirir as virtudes humanas polos mesmos medios ca os homes, en lugar de seren educadas como unha especie de fantásticos seres a medias, unha das extravagantes quimeras de Rousseau». Deste xeito, Wollstonecraft atribúe a subordinación das mulleres ao ambiente cheo de restricións que as obriga a vivir en ignorancia e a asumir unha aprendizaxe social determinada, á vez que denuncia que o presentado como atributos naturais das mulleres é unicamente produto da educación recibida. Isto é, preconizando o sistema sexo/xénero da actualidade, a autora británica considera que a educación, e non a natureza, é o que marca a desigualdade (e por tanto tamén pode converterse en igualdade) entre mulleres e homes. Finalmente, Wollstonecraft pregúntase por que, dado que se polas circunstancias sociais as mulleres son máis ignorantes ca os homes, non se estabelecen mecanismos para compensar esa inferioridade, pondo deste xeito as bases do concepto de acción positiva, moi manexado na actualidade.

				Nesta primeira etapa as vindicacións feministas en occidente foron propostas máis ben puntuais, reducidas á consciencia persoal de persoas concretas que non conseguiron articular un movemento social organizado arredor das súas reivindicacións, nin tiveron tampouco a posibilidade de defendelas en termos políticos. Malia isto, os escritos de Olympe de Gouges e de Mary Wollstonecraft deixaron sentado un importante precedente nas súas lúcidas argumentacións sobre a necesidade dunha alternativa política na que tanto mulleres como homes tivesen o status de suxeitos políticos no primeiro caso, e sobre a reivindicación moral da individualidade das mulleres e da capacidade de elección do seu propio destino, no segundo.

				Con todo, a revolución francesa supuxo unha aceda derrota para a loita emancipatoria das mulleres, porque tras ela prohibiuse explicitamente a participación das mulleres en calquera actividade política e castigouse de forma fulminante a aquelas que antes participaran na vida pública co exilio ou coa guillotina (como no caso de Olympe de Gouges). Anos máis tarde, coa instauración do réxime napoleónico en Francia promulgouse un código que, buscando tomar distancia da Ilustración, recuperou os principios conservadores para toda a poboación. Así, o código napoleónico de 1804 lexislou explicitamente a subordinación das mulleres á familia, onde a autoridade reside no home (ben sexa o pai primeiro, ou o esposo despois) e a súa tarefa principal é a produción de crianzas. Este modelo, que tanto empeorou a xa de por si mala situación das mulleres occidentais, foi o instaurado en boa parte de Europa, coa única excepción se cabe dos países nórdicos que nesta época ficaban baixo a influencia de Rusia.

				Os inicios da loita obreira e burguesa

				Toda a primeira metade do século XIX Europa viviu unha crecente industrialización co avance do capitalismo que fixo incrementar a demanda de man de obra para traballar nas fábricas. Ao propio sistema capitalista interesáballe

